Mke wa Kurusi ( Cassiopeia kwa Kilatini na Kiingereza) . ni jina la kundinyota kwenye nusutufe ya kaskazini ya dunia yetu. Kundinyota hili ni maarufu kwa umbo lake la “M” au “W” kwa hiyo inaitwa pia “W ya angani” kwenye nchi upande wa kazkazini wa Dunia. Lakini kwa mtazamaji katika Afrika ya Mashariki inaonekana daima kwa umbo la “M”. Mke wa Kurusi ni kundinyota la angakaskazi, hivyo haiwezi kupaa sana juu ya upeo wa macho. Katika Afrika ya Mashariki huonekana upande wa kaskazini. Ncha ya “M” wake hudokeza kaskazini kabisa. Makundinyota jirani yake ni Mara (Andromeda), Farisi (kundinyota) (Perseus), Twiga (Camelopardalis), Kifausi (Cepheus) na Mjusi (Lacerta).. Mke wa Kurusi lilijulikana kwa jina hili kwa miaka mingi na mabaharia Waswahili walioitumia kupata njia baharini wakati wa usiku. Jina la Mke wa Kurusi lina sehemu mbili; “mke” ni kifupi cha mwanamke na “kurusi” linamaanisha “kiti” kutokana na jina la Kiarabu كرسي kursiy. Jina lote ni tafsiri ya Kiarabu ذات الكرسي dhaat al-kursiy yani “Bibi wa kiti” ambayo tena ni tafsiri tu ya Kilatini “mulier sedis” yenye maana hiyihiyo.